Document ID: 32006R0489

ΚΑΝΟΝΙΣΜΌΣ (ΕΚ) αριθ. 489/2006 ΤΗΣ ΕΠΙΤΡΟΠΉΣ
της 24ης Μαρτίου 2006
για τροποποίηση του κανονισμού (ΕΚ) αριθ. 796/2004, όσον αφορά τις ποικιλίες κάνναβης προοριζόμενης για την παραγωγή ινών, που είναι επιλέξιμες για άμεσες ενισχύσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1), και ιδίως το άρθρο 52 παράγραφος 2,
Εκτιμώντας τα ακόλουθα:
(1)
Στον κανονισμό (ΕΚ) αριθ. 796/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (2), θεσπίζονται οι σχετικοί κανόνες για την εφαρμογή του κανονισμού (ΕΚ) αριθ. 1782/2003, οι οποίοι αφορούν, μεταξύ άλλων, τους όρους για την εξακρίβωση της περιεκτικότητας τετραϋδροκανναβινόλης στις καλλιέργειες κάνναβης.
(2)
Σύμφωνα με το άρθρο 33 παράγραφος 2 του κανονισμού (ΕΚ) αριθ. 796/2004, τα κράτη μέλη κοινοποίησαν στην Επιτροπή τα αποτελέσματα των δοκιμών για τον προσδιορισμό των επιπέδων τετραϋδροκανναβινόλης στις ποικιλίες κάνναβης που σπάρθηκαν το 2005. Τα εν λόγω αποτελέσματα πρέπει να ληφθούν υπόψη κατά την κατάρτιση του καταλόγου ποικιλιών κάνναβης προοριζόμενης για την παραγωγή ινών, που είναι επιλέξιμες για άμεσες ενισχύσεις, κατά τις επόμενες περιόδους εμπορίας και του καταλόγου ποικιλιών που εγκρίνονται προσωρινά για την περίοδο εμπορίας 2006/2007. Για την εξακρίβωση της περιεκτικότητας σε τετραϋδροκανναβινόλη, ορισμένες από τις ποικιλίες αυτές πρέπει να υποβάλλονται στη διαδικασία Β, που προβλέπεται στο παράρτημα Ι του κανονισμού (ΕΚ) αριθ. 796/2004.
(3)
Επομένως, πρέπει να τροποποιηθεί αναλόγως ο κανονισμός (ΕΚ) αριθ. 796/2004.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΚ) αριθ. 796/2004 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την εβδόμη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την περίοδο εμπορίας 2006/2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαρτίου 2006.

Labels: 1
17
19
6